
socio 

NECNON 

SOCIETATIS  REGI/E  EDINENSIS 
SOCIO,  &C.  &. 

AUCTOR. 


Tibi,  vir  spectatissime,  liasce  studiorum  primi¬ 
tias  sacras  esse  volo,  publice  profitendi  cupidus,  quanta  in  me, 
medicus  atque  amicus,  beneficia  contuleris.  Hisce  equidem 
paginis  tuum  nomen  decori  fore  existima;  haud  secus  atque 
Ajax  arma ,  non  arma  Ajacem  decorant, 

“  Ajax  armis,  non  Ajace  arma  petuntur.” 

Serus  in  caelum  redeas,  diuque  laetus  tuis  amnibus  intersis » 
Deum  optimum  maximum  oro. — Vale. 

Edinburgi, 

K alendis  Augusti. 

DISPUTATIO  MEDICA 


IN  AUGURALIS  - 

DE 

RHEUM  AT  ISMO. 


Auctore  Marco  Richardson. 


PRAEFANDA. 

E  x  omnibus  valetudinis  adversae  generibus,  qui¬ 
bus  homines  patent,  haud  ullum  acriter  inquirere 
et  cognoscere,  pluris  medicorum  interest,  quam 
Rheumatismum ,  Etiamsi  enim  quotidie  hoc 
malo  dolentissimo  tortos  videre  medicis  contingit ; 
multa  tamen  ad  idem  pertinentia  adhuc  tenebris 
velantur:  nec  raro  pertinax  omnibus  medicinae 
auxiliis  diu  obstat.  Haud  sane  actiones  vitae  ne¬ 
cessarias  recta  impedit,  ipsam  tamen  miserrimam 

DE  RHEUMATISMO. 


reddit ;  et  persaepe  vires  animi  et  corporis  dolori¬ 
bus  assiduis  denuo  conterit. 

Haud  sane  in  animo  est  latebras  omnes  hujus 
argumenti  amplissimi  explorare  ;  quippe  quod  li¬ 
mites  angusti  opuscula  hujusmodi  continere  soliti» 
capere  nequeunt.  De  Rheumatismo  Acuto  potis¬ 
simum  scribere  statui,  paucis  de  eodem  chronico 
adjectis. 

Etiamsi,  Hippocrates,  aliique  ex  antiquis» 
Graeci  atque  Latini,  nihil  perspecti  de  hujus  mali 
signis  propriis  literis  mandarunt  ;  haud  ideo 
Rheumatismum  morbum  esse  novum,  veteribus 
ignotum,  judicare  licet.  Neminem  enim  litera- 
rum  et  artis  Apollinaris  doctum  latere  potest, 
patrem  medicinae,  Aret^eum,  Ccelium  Aure¬ 
lianum,  Celsum  ornatissimum,  atque  Gale¬ 
num  hic  illic,  passim  sane,  et  citra  ordinem  luci¬ 
dum,  notas  morbi  propositi,  haud  secus  atque  ar- 
thritidis,  descripsisse.  Medici  jamdudum  Rheu¬ 
matismum  duplicem  esse  proposuerunt ;  nimirum 
acutum  atque  chronicum  :  illum  Cullenus 
Rheumatismum ,  hunc  Arthrodyniam ,  nominat. 
Duncanum  nostrum  secutus,  hunc  morbum  qua¬ 
druplicem  esse  malo  ;  scilicet,  acutum  sive  Toni - 


DE  RHEUMATISMO. 


3 

cum,  Atonicum  ( Arthrodyniam ),  Irritabilem 
et  Paralyticum . 


DE  DEFINITIONE. 

Cullenus,  inter  Nosologos  facile  princeps, 
Rheumatismum,  id  est,  inflammationem  fibrarum 
motricium  acutam,  ad  classem,  Pyrexioe ,  atque 
ordinem,  Phlegmasiae ,  relatum,  hisce  verbis  de¬ 
finivit  :  “  Morbus  ab  externa,  et  plerumque  evi- 
dente  causa :  pyrexia  ;  dolor  circa  articulos,  mus¬ 
culorum  tractum  sequens,  genua  et  reliquos  ma¬ 
jores,  potius  quam  pedum  vel  manuum  articulos, 
infestans,  calore  externo  auctus.” 

Siquidem  morbus,  quem  prosequor,  inflamma¬ 
tione  fibrarum  tendinum  et  musculorum  contineri 
videtur,  eundem  argumento  esse  amplissimo  late- 
que  patenti,  constat :  vix  ulli  enim  musculorum 
omnium  ei  sunt  immunes.  Quo  fit  ut  alia  atque 
alia  acceperit  nomina,  prout  huic  illive  sedi  in¬ 
cumbat  ;  qualia  sunt,  Hemicrania,  Pleurodyne , 
Lumbago,  &c.  At  vero  de  Rheumatismo  artu¬ 
bus  infesto  potissimum  disserere  statui.  Proxi- 

mum  est,  ut,  haecce  praefatus,  notas  hujus  morbi 
literis  mandem. 


DE  SIGNIS. 

Rheumatismus  acutus,  haud  secus  atque  aliae 
inflammationes,  e  febris  indiciis  coepisse  solet. 
Summa  cutis  nimirum  ubique  inhorrescit :  non 
multo  postea,  horrorem  excipiunt  ardor  insignis, 
arteriae  concitatae,  sitis,  lingua  sorde  candida  aut 
fusca  obducta,  atque  alia  istiusmodi.  Non  raro, 
morbo  jam  ineunte,  unus  pluresve  artuum  dolent ; 
deinde  intumescere  et  aliquantum  rubere  incipi¬ 
unt.  Quod  si  multum  tument,  exinde  dolor  le¬ 
niri  consuevit ;  aliquando  dolor,  tumor  et  rubor 
non  ante  diem  secundum  vel  tertium  accedunt. 
Artus  grandiores  prae  articulis  manuum  atque  pe¬ 
dum  laborare  solent ;  humeri  scilicet,  cubiti,  coxae 
atque  genua.  Scire  tamen  licet,  vix  ullas  fibra¬ 
rum  motricium  immunes  esse.  Dolor  sedis  expers 
definitae,  hinc  illorsum  vagatur.  Illud  vero  no¬ 
tatu  dignissimum  judico  ;  dolorem  fibras  musculo¬ 
rum  laborantium  permeare,  iisdemque  molienti- 

bus,  exasperari :  quo  fit,  ut  hocce  illove  motu  dolor 
intendatur,  pro  officio  partis  implicatae  proprio. 
Si  cui  nimirum,  musculi  intercostales  hac  inflam¬ 
matione  torquentur,  dolor  inter  inspirandum  in¬ 
tenditur  ;  si  musculi,  quorum  est,  maxillam  infe¬ 
riorem  attollere  ;  inter  manducandum  ingraves¬ 
cit  :  si  musculi  lumborum  proprii ;  porrecto  corpo¬ 
ris  trunco,  cruciatus  augetur.  Vesperi  febris  et 
dolor  exasperantur :  Gregorium  enim  secuti, 
hunc  unico  calore  admoto  exacerbari  negamus. 
Res  est  enim  notissima  signa  omnia,  ubi  jam  ad¬ 
vesperascit,  increscere,  cubet  homo,  necne  ;  inter- 
diu  autem  mitescere,  etiamsi  calor  admoveatur. 
Judicare  igitur  licet,  hunc  morbum,  haud  secus 
atque  aliquas  febres,  certae  legi  obsecutum,  acces¬ 
siones  vespertinas,  atque  decessiones  matutinas  si¬ 
bi  praeferre.  Sanguis  vena  secta  detractus  tuni¬ 
cam  istam  corio  similem  exhibet.  Malis  jam  in- 

¥ 

euntibus,  summa  cutis  fere  ubique  exardet  atque 
inarescit.  Interdum  profecto  sudore  diffluit,  mo¬ 
do  aequaliter,  alias,  hic  illic,  citra  legem  certam  ; 
neque  simul  dolores  fugantur,  aut  leniuntur. 
Scire  quoque  licet,  membrum  affectum,  etsi  caeterse 
partes  sudent,  omni  madore  vacare  solitum  esse. 

-Alvus  pigrior  esse  consuevit :  neque  vero  hoc 
perpetuum  est ;  aliquando  enim  fluit ;  alias  natu¬ 
rae  convenienter  se  habet.  Urina  rufa  est,  ex  qua 
multum  furfuri  subfusco  simile  subsidit. 

Notatu  dignum  existimo,  cerebrum  et  ventri¬ 
culum  parum  Rheumatismo  implicatis  turbari ; 
imo  vero  minus,  quam  alio  quovis  fere  morbo  acu¬ 
to  praesente.  Perraro  scilicet,  cibi  fastidiuntur, 
sumptive  evomuntur ;  nec  delirium  vexat. 

Jam  memini,  Rheumatismum  non  musculis  ar¬ 
tuum  unicis  insidere  ;  verum  etiam  iis,  qui  citra 
mentis  imperium  officiis  funguntur  ;  quales  sunt 
diaphragma ,  aliique  spiritui  trahendo  et  emit¬ 
tendo  accommodati ;  cor,  et  fortasse  intestinum 

crassius.  Hae  vero  notae  cor  musculosve  ei  vicinos 

\  • 

torqueri  denuntiant :  spirandi  difficultas,  palpita¬ 
tio  cordis,  atque  gravitatis  sensus  ad  praecordia  re¬ 
latus  ;  quae  omnia  noctu  potissimum  cruciant, 
somnosque  auferunt.  Cor  fere  continenter  motu 
isto  abnormi  exagitatur  ;  vultusque  summum  ani¬ 
mi  angorem  sibi  induit.  Arteriae  saliunt  inaequa¬ 
liter,  plerumque  exiliter,  nonnunquam  fortiter. 
Demum  facies  livet,  sudoreque  gelido  humet : 
nec  raro  hoc  malum  cita  morte  finitur ;  aliquan- 

do  sane  in  inflammationem  artuum  rheumaticam 
recidivam  abit.  Nosse  enim  juvat,  musculos  qui 
sanguinis  motui  spirituique  dicantur,  atque  arti¬ 
culos  nunquam  simul  tentari ;  at  vicissim  male  se 
habere  ;  hos  nimirum,  illis  plexis,  liberari ;  illisque 
integris,  implicari. 


DE  FINIBUS. 

Rheumatismus  acutus  eventu  multiplici  fi¬ 
niri  potest.  Saepe  in  resolutionem  desinit.  Alias 
febris  sane  indicia  evanescunt ;  at  dolor  perstat,  id 
est,  arthrodynia  accedit.  Quoties  corporibus  im¬ 
becillis  atque  mollioribus  contingit,  in  eam  varie¬ 
tatem  abit,  quam  Duncanus  Rheumatismum 
irritabilem  vocat  ;  quinetiam,  jam  diuturnitate 
crebrisve  accessionibus  firmatus,  demum  fibrarum 
motricium  vires  conterit ;  eo  ut  paralysis  certeve 
vitium  paralysi  simile  gignatur  :  quod  idem  me¬ 
dicus  Rheumatismum  paralyticum  nominat.  In¬ 
terdum  motus  artuum  affectorum  admodum  im¬ 
peditur,  propter  ligamenta  ultra  naturam  durata, 
invicemve  cohaerentia  ;  quod  mali  genus  anchylo - 

sis  imperfecta  nuncupatur  :  alias,  eadem  eo  usque 
indurescunt,  ut,  binis  ossibus  natura  pene  ossea 
inter  se  nexis,  motus  omnino  deleatur ;  id  est, 
anchylosis  fiat. 

Res  est  cognitu  dignissima,  morbum,  quem  pro¬ 
sequor,  non  in  suppurationem  aut  gangraenam 
abire  :  verisimile  est,  hoc  ita  se  habere,  eo  quod, 
haec  inflammatio  fibris  tendinum  et  musculorum, 
non  telae  reticulatae  incumbit.  Scire  autem  licet, 
fabricam  partis  inflammatae  propriam  notas  atque 
eventus  imperio  perinsigni  regere. 


QUiEDAM  DE  CADAVERE  SECANDO, 
CAUSAQUE  CONTINENTE. 

Rheumatismum  fibris  tendineis  atque  carno¬ 
sis  potissimum  insidere,  docent  non  solum  ipsa 
signa,  homine  jam  spirante,  verum  etiam,  partes 
affectae  jam  defunctis  introspectae.  Aliquanto 
rarius  equidem,  hoc  fieri  licet ;  siquidem  paucos 
hic  morbus  occidere  solet. 

Mortuorum  artubus  patefactis,  tendines  atque 
ligamenta  praeter  modum  rubere,  indurari,  et  ali- 

quando  ultra  naturam  cohaerere,  conspiciuntur. 
Partes  implicatae  haud  raro  fibrina  secreta  tur¬ 
gent.  Quod  ad  cor  hoc  malo  tortum,  crassius,  ob 
fibrinam  secretam  fibris  interjectam,  inveniri  so¬ 
let  ;  capsula  cordis  interdum  quoque  aequo  crassior 
atque  opaca  esse  reperitur. 


DE  DIAGNOSI. 


Podagra  Rheumatismum  haud  parum  simu¬ 
lat.  Neque  vero  medicus,  hisce  perspectis,  errare 
poterit.  Podagra  est  inflammatio  sui  similis,  li¬ 
gamentis  articulorum,  atque  integumentis  infesta: 
Rheumatismus  est  inflammatio  fibrarum  tendi¬ 
num  et  musculorum.  Illa  jure  quasi  haereditario 
ab  avis  ad  nepotes  serissimos  transfertur  :  hic  om¬ 
nes  pariter,  admota  causa  excitante,  aggredi  solet. 
Illa  pollicem  pedis,  aliosque  articulorum  pedum  et 
manuum ;  hic  potius  artus  grandiores,  infestat. 
Illa  pars  implicata  rubore  saturiori  floret,  fixoque 
dolore  cruciatur :  hoc  urgente,  dolor  vagatur,  fibras¬ 
que  permeat  motrices.  Illa  saepius  adultos  vel  ad 
senium  inclinatos ;  hic  potius  juventa  florentes 

male  habet.  Illa  affectis,  cibi  male  concoquuntur, 
actioque  ventriculi  admodum  turbatur ;  hoc  con¬ 
tra  laborantibus,  vires  cibi  concoetrices  integritate 
perfrui  consuerunt.  Hic  interdum  cor,  aliosque 
musculorum  interiorum,  qui  citra  mentis  impe¬ 
rium  agunt,  invadit ;  illa  contra  (id  est  inflam¬ 
matio  arthritica ),  non  partes  interiores  afficere 
consuevit.  Non  raro  accessione  podagrce  subito 
finita,  viscera  spasmo  vel  atonia  torquentur  :  id 
quod  d ^Rheumatismo  praedicari  non  potest.  De¬ 
nique,  inflammatio  arthritica  exitus  habet  morbi 
propositi  propriis  omnino  alienos :  quales  sunt, 
cuticida  in  squamas  abitura ;  partis  affecta?  tu¬ 
mor,  rigor,  pruritus,  &c.  interdum  porro,  calculi 
articulo  infixi. 

Id  genus  morbi,  quem  prosequor,  cui  nomen, 
“  Rheumatismus  irritabilis”  acuto  parum  distat ; 
siquidem  videtur  esse  Rheumatismus  acutus  cor¬ 
pori  mobili,  languido  et  delicato  infestus :  quod 
efficit  ut  febris  desit,  aut  vix  percipiatur  :  acuti 
enim  instar,  dolor  inde  ortus  vesperi  increscit,  at¬ 
que  calore  illato  intenditur.  De  hoc  Haygar- 


*  Audi  praelectiones  clinicas  Duncani  primi. 

thius,  apud  librum,  cui  titulus  “  Clinical  Re- 
ports,”  scripsisse  videtur.  Interest  inter  Rheu¬ 
matismum  Acutum  et  Chronicum ,  quod  huic  fe¬ 
bris  nunquam  adest,  dolorque  fixus  unicae  sedi  hae¬ 
rere  consuevit.  Ille  juventa  et  viribus  florentes, 
et  sanguine  plenos  ;  hic  quadragenarios,  senio  ve 
contritos,  affligere  mavult.  Ille  brachia  et  hume¬ 
ros,  hic  coxas  artusque  inferiores,  frequentius  male 
habet.  Illo  vexatis  dolor  noctu,  parteve  calefacta 
fit  saevior  ;  hoc  contra,  levior.  Praeter  haec,  par¬ 
tes  illo  tentatae  ultra  modum  calent,  et  persaepe  ru¬ 
bent  ;  hoc  autem  implicatae  nonnunquam  praeter 
naturam  frigent. 

Aliquando  Rheumatismus  irritabilis  artuum 
dolores  morbo  veneris  ortos  simulat.  Neque  vero 
dijudicare  artis  medicae  perito  difficile  erit.  Do¬ 
lor  syphilide  ortus  mediam  praecipue  artus  par¬ 
tem  male  habet :  non  musculorum  fibras  sequitur : 
noctu  potissimum  urget :  cognoscitur  porro,  nodis , 
id  est,  periostitide ,  saepe  cum  eo  sociatis,  aliisque 
morbi  veneris  confirmati  indiciis  ;  denique  ejus  in¬ 
euntis  notis  praegressis. 

% 

DE  CAUSIS  ABDITIS. 

Causae  morborum  abditas  sunt,  quas  homines  iis 
subeundis,  admota  quavis  causa  excitante,  aptant. 
Quod  ad  Rheumatismum  attinet,  quanto  aliquis 
sit  plenior,  validior  et  speciosior,  tanto  facilius,  il¬ 
lata  noxa  excitante,  in  hunc  morbum  incidere  so¬ 
let.  Scire  licet  inflammationem,  de  qua  agimus, 
non  esse  specificam,  id  est,  non  tabo  pestilente 
sui  simili  nasci,  neque  propriam  corporis  indolem 
affectare.  Quo  fit  ut,  secus  atque  arthritis ,  non 
jure  haereditario  a  majoribus  ad  nepotes  transfe¬ 
ratur  ;  at  pariter  utrumque  sexuum  omnigenaque 
stirpe  prognatos  adoriatur.  Multo  saepissime 
adultos,  juventa  ve  florentes  invadit ;  aliquanto  ra¬ 
rius  tenellos  aut  senio  confectos.  Quibus  in  ani¬ 
mo  habitis,  judicare  oportet  corpora  vegeta,  firma, 
et  sanguine  plena,  Rheumatismo  Acuto  prae  aliis 
patere. 

DE  CAUSIS  EXCITANTIBUS. 

\ 

Usus  jamdudum  edocuit,  frigus  corpori  illatum 
omnium  noxarum  excitantium  creberrimam  esse. 
Eo  magis  autem  frigus  nocet,  liumore  ei  acce¬ 
dente.  Ne  multa,  aer  frigidus,  humidus  et  varius 
potissimum  hunc  morbum  ciet.  Hinc  intelligere 
licet,  cur  Rheumatismus  Britannos  prae  incolis 
terrae  Europae  septentrionalis  continentis  invadat. 
Illis  enim  contingit  coelum  frigidum  et  humidum  ; 
his  multo  frigidius,  at  siccum.  Res  autem  est 
notissima,  aerem  humore  saturum  cutis  halitum 
quam  maxime  cohibere  ;  caleat  simul,  an  frigeat ; 
eundem  porro  siccum  cutem  halitum  evocare. 
Notatu  dignum  est,  frigus  eo  potentius  esse  Rheu¬ 
matismi  movendi,  si  corpori  jam  calefacto,  maxi- 
meque  sudanti,  adhibeatur.  Quanto  jam  saepius 
aliquis  laboraverit,  tanto  facilius,  tantoque  levio¬ 
ribus  causis  admotis,  relabi  consuevit.  Vere  prae 
aliis  anni  tempestatibus  hic  morbus  grassatur  ;  cu¬ 
jus  rei  causam  jam  dicta  satis  patefaciunt. 

DE  PROGNOSI. 

Siquidem  Rheumatismus  perraro  partes  inte¬ 
riores,  vitae  alendae  necessarias,  aggreditur,  constat 
eventum  felicem  persaepe  praesagiri  posse.  Multo 
frequentius  enim  artuum  musculis  insidet.  Si 
autem  cor,  fibrae  septi  transversi,  aut  pulmo  labo¬ 
rat,  nemo  rei  medicae  aliquanto  peritior  ignorat, 
metum  omnia,  spem  fere  nihil  incutere  ;  homi¬ 
nemque  maxime  periclitari.  Nec  ratio  obscura  : 
cor  enim  Rheumatismo  tortum  inaequaliter  salit ; 
spiritusque  simul  aegerrime  trahitur  et  emittitur. 
Perpauci  equidem  hoc  malo  correpti  revaluere^ 
Haud  raro  Rheumatismus ,  etsi  non  vitam  extin- 
guit,  eandem  saevis  assiduisque  doloribus  contri¬ 
stat,  et  inde  serius  ocius  vires  animi  atque  cor¬ 
poris  conterit ;  vel  denique  in  arthrodyniam ,  pa¬ 
ralysin,  aliave  mala,  nulli  arti  medicabilia,  desi¬ 
nit. 

Salutem  redituram  arguunt  summa  cutis  su¬ 
dore  tepido  madida,  alvus  paulo  laxior,  dolor  et 
febris  inclinata,  aut  sanguinis  cursus. 

DE  SIGNORUM  RATIONE. 

Causa  morbi  propositi  continens  est  inflam¬ 
matio  fibrarum  tendinum  et  musculorum ;  unde 
signorum  ratio  facile  patebit.  Inflammatio  est  uni¬ 
ca  atque  eadem  actio  vitiosa,  cuicunque  sedi  hae¬ 
reat  ;  at  notas  varias  pro  partis  affectae  sede  exhi¬ 
bet.  Telae  reticulatae  infesta,  phlegmone ;  cuti 
verae,  erythema  ;  fibris  motricibus,  Rheumatis¬ 
mus,  nominatur.  Non  nisi  praecipuis  signorum 
insistere  in  animo  est. 

Dolor  fibras  motrices  sequitur,  eo  quod  hae  ip¬ 
sae  inflammantur.  Dolor  actione  musculorum  la¬ 
borantium  intenditur  ;  quia  exinde  fibrae,  morbi 
sedes,  perquam  irritantur.  Hoc  igitur  signum 
variat,  pro  musculi  implicati  actione.  Hinc  ratio 
patescit,  cur  pleiwodyne  torquente,  dolor  inter 
spiritum  trahendum,  ingravescat ;  curve,  musculis 
abdominis  tentatis,  dolor  homine  spiritum  emit¬ 
tente,  vel  prorsum  inclinato,  saevior  fiat;  curve, 
musculis  lumborum  correptis,  dolor  trunco  por¬ 
recto  exasperetur.  Reliquarum  notarum  ratio 
satis  ex  jam  memoratis  in  aprico  est. 

DE  MEDENDI  RATIONE. 

Jam  ineunte  Rheumatismo  Acuto,  iis  uten¬ 
dum  remediis,  quae  inflammationi  sedandae  accom¬ 
modantur.  Prae  omnibus  oportebit  sanguinem 
mittere,  sudorem  elicere,  alvi  dejectionem  movere. 

Quoties  validi  atque  juvenes  hoc  morbo  aegro¬ 
tant,  arteriis  admodum  concitatis,  et  dolore  saevo 
torquente,  sanguinem,  vena  brachii  secta,  detra¬ 
here  juvabit.  Illud  unice  cavendum,  ne  venis 
justo  amplius  vacuefactis,  vires  eo  usque  infirmen¬ 
tur,  ut  Rheumatismus  Acutus  in  Arthrodyniam 
pertinacem,  atque  vix  medicabilem,  abeat.  Quan¬ 
tum  sanguinis  et  quoties,  sit  demendum,  praecepta 
perpetua  regere  nequeunt :  vix  tamen  errabit  me¬ 
dicus,  ex  alterutra  parte,  si  venas  deplere  non 
prius  cessat,  quam  dolor  mitescere,  atque  cor  et 
arteriae  mollius,  tardiusque  salire,  citra  vires  frac¬ 
tas,  caeperint.  Longe  saepius  satis  erit  uncias  x., 
xii.,  xv.  semel  bis  ampliusve,  mittere.  Interdum 
sane  venam  non  omnino  secare  opus  est ;  nec  du¬ 
bitari  potest,  venas  intempestive  aut  plus  aequo 
vacuefactas,  nonnunquam  graviter  nocuisse. 

Convenit  inter  omnes  medicamenta,  quae  su¬ 
dori  movendo  accommodantur,  optimo  esse  auxilio. 
Usitatiora  sunt  praeparata  exAntimonio ,  vel  radice 
Callicoccce  Ipecacuanhce  opio  adjuncta  :  veluti 
Pulvis  Ipecacuanhce  compositus ;  Oocidum  An- 
timonii  cum  Phosphate  Calcis ,  atque  Vinum 
Tartratis  Antimonii ;  quinetiam  Tinctura  Pe- 
since  Guaiaci  officinalis ,  et  Aqua  Acetatis  Am - 
monice.  Nonnulli  fidem  habent  Carbonati  Am- 
monioe  Opio  adjecto  ;  alii  Submuriati  Hydrar- 
gyri  cum  opio.  Oportet  aegrum  simul  multum 
potus  diluti  tepidique  bibere,  pannoque  laneo  ves¬ 
tiri  ;  dein  cubare  stragulis  multis  obtectum.  Si 
autem  febris  vehementer  exardeat,  atque  cor  et  ar¬ 
teriae  valide  concitantur,  Guaiacum  officinale , 
Pulvis  Ipecacuanhce  compositus ,  aliaque,  quae 
praeter  modum  calefaciunt,  praetermitti  debent ; 
potiusque  ministranda  Vinum  Tartratis  Anti¬ 
monii  atque  Aqua  Acetatis  Ammonice.  Tepi¬ 
darium  interdum  plurimum  juvat ;  aliquando 
tamen  dolores  exasperat.  Alvi  purgatio,  omnibus 
fere  acutis  morbis  urgentibus,  opitulatur  ;  quippe 

quae  acria  irritatura  et  febrem  auctura  excernit, 

c  * 

atque  efficiendo  ut  arteriae  membranae  intimae  in¬ 
testini  crassioris  inspersae  multum  humoris  excer¬ 
nant,  molem  sanguinis  circumeuntis  imminuit. 
Alvum  ducere  praestat,  quam  medicamentis  vora¬ 
tis  solicitare  :  saepe  enim  dolor  saevus  aegrum  mo¬ 
veri  non  sinit :  porro  metuendum  ne  frigus  ho¬ 
mini  inter  dejiciendum  noceat.  Quoties  alvi  de¬ 
jectionem  moliri  opus  est,  optime  conveniunt  sales 
medii ;  veluti  Pliosphas  Sodce,  Tartras'  Potassce 
et  Sodce,  vel  Sulphas  Magnesice. 

Accepimus  Digitalem  pmpuream  subinde 
profecisse,  cordis  et  arteriarum  motu  sedando ; 
quam  tamen  parvi  esse  existimamus. 

Quod  ad  remedia  parti  dolenti  imponenda,  mo¬ 
do  cataplasmata  emollientia  opitulantur. 

Morbo  jam  inveterascente,  et  inflammatione 
inclinata,  sed  dolore  non  quiescente  ;  etiamsi  ve¬ 
nam  brachii  ferire  non  liceat ;  tamen  cucurbitula 
cruenta  vel  hirudines  summo  fructu  adhiberi  so¬ 
lent,  eoque  magis,  quo  plus  pars  affecta  intumescat 
et  doleat  potissimum  vero,  si  unicum  membrum 
laboret.  Nunc  quoque  libera  manu  concedenda 
sunt  ea,  quse  sudorem  movent.] 

Rheumatismo  irritabili  vexante,  vel  incitatione 

et  febre  jam  sedatis,  Cinchona  officinalis  atque 
Liquor  Arsenitis  Potassae  Haygarthio  mul¬ 
tum  opitulari  videntur.  Quomodo  valeant,  facul¬ 
tate  roborandi,  an  vi  specifica ,  incertus  haereo. 

Arthrodynia  eadem  sudoris  moventia,  quae 
jam  retuli,  desiderat :  quibus  rite  accedit  vinum 
Colchici ,  et  Tinctura  Guaiaci  ammoniata.  Dolor 
porro  narcoticis  leniendus  ;  qualia  sunt,  Opium , 
Conium  maculatum  et  Hyosciamus  niger.  Fo¬ 
lia  Rhododendri  Chrysanthi  interdum  opem  tu¬ 
lerunt.  Praeter  haec,  febre  inclinata  vel  Arthro¬ 
dynia  saeviente ,  partes  affectae  fricandae  sunt 
Oleo  camphorato,  Oleo  Terebinthinae ,  Tinctura 
Meloes  vesicatorii ,  aut  linimento  Saponis  cum 
Opio.  Vis  electrica  aut  galvanica  admota,  et 
frictio,  saepe  multum  auxilii  tulerunt. 

Rheumatismo  omnigeno  jam  quiescente,  ager 
cibo  opimo,  facili  concoctu,  alendus,  e  media  ma¬ 
teria  ;  carnibus  non  denegatis. 

Per  totum  hujus  morbi  cursum  frigus  evitari 
oportebit,  praesertim  coelum  humidum  et  frigidum ; 
vestibus  igitur  laneis  aeger  tegendus. 

XO 

Haud  ignoro  hoc  argumentum  quam  latissime 
patere,  et  multa  hic  praetermissa  amplecti.  Nec 
vero  angusti  limites,  opuscula  hujusmodi  continere 
soliti,  nec  consilium  initum,  omnes  ejus  latebras 
me  explorare  postulant  aut  sinunt. 


FINIS. 


